Łaz (AK/SN). Nimale 90 domjacych družin hribow pokaza minjenu njedźelu a zawčerawšim wustajeńca biosferoweho rezerwata Hornjołužiska hola a haty we Łazowskim Domje Zejlerja a Smolerja. Ranger Herbert Schnabel wopytowarjam jednotliwe družiny rozłoži. Nimo mnohich dalšich zajimcow stej sej přehladku tež šulerjo 6. lětnika Łazowskeje wyšeje šule wobhladali.
„Pola hribow je najwažniše, zo prawje wjele z nich znaješ. Wopytowarjo móžachu so wo mnohostronskosći domjacych družin hribow wobhonić. W Sakskej je 7 000 družin hribow dopokazanych. Sam znaju něhdźe 300“, praji Herbert Schnabel. Hromadźe ze swojimi kolegami bě wón hriby w Dubjanskim lěsu, wokoło Hućinjanskich a Tranjowskich hatow kaž tež w Dubrjenskim bahnu namakał. Paleta sahaše wot prawaka hač k smorži. „Nětko w nazymje, hdyž je zaso trochu dešća, so hribowe lěto hakle započnje. Předewšěm oktober budźe za hriby zawěsće hišće dobry měsac“, měni Herbert Schnabel.
szl_Latn szl_Latn